khistorydata/jeongjo-sjw-relations huggingface dataset:
정조 18년
甲寅十一月初四日辰時上御誠正閣大臣備局有司堂上湖西句管堂上入侍時行左承旨沈晉賢左副承旨李晩秀右副承旨洪仁浩假注書尹致永記注官承膺祚記事官吳泰曾左議政金履素右議政李秉模有司沈頤之湖西句管堂上沈煥之有司堂上尹行恁以次進伏訖上曰再昨日嶺南綸音卿等見之否履素等曰姑未及見矣上曰廟堂知此然後自有擧行之事故昨令同副承旨使之一番輪示仍置該司矣大臣尙未得見云焉有如許國體乎此委折問于同副承旨處推此以見備局事萬萬駭然矣履素等進前奏曰殿下以慰民事連夜失睡氣候若何上曰一樣矣上曰慰諭使入侍賤臣承命出傳與洪大協偕入進伏上曰進前命沈晉賢仍傳封書及馬牌上曰此是累件故皆未準考下去後一一考準於印本謄本置之於客舍印本頒布各邑面里此則在途時接民輒示也命戶判進讀綸音讀訖上曰卿等之意何如履素等對曰溫綸若是諄複蠲恤之澤何以加此乎臣等亦不勝感泣之至上曰予則有一分救民之心憧憧于中而恐誠意之未格也上曰慰諭使軍官不可不以詳明人率去果以何人啓請耶對曰姑未完定矣上曰歲前似未復命各邑民情疾苦廣詢博采善爲往來也且慰諭使病痛在於容易或有不可已之事採來合一兩邑事馳啓好矣仍命先爲退出秉模曰還穀代捧之法皆用準折雖當停代之歉歲元無單代之例者以其寧可停免而法不可撓也日前修撰高宅謙縣道之疏乃以單代爲請此雖出於對揚聖旨導達民情之意金石之典何敢議到於闊狹至於仰煩登徹乎此雖一事所關非細爲先從重推考何如上曰依爲之又所啓居在道內之人例不得爲該道營將而慶州營將張東源聞以仁同之人違例冒赴云事甚可駭改差何如上曰依爲之出擧條上曰湖西則强以別之此亦士夫之鄕停退蕩減者實無異故有難於分數所以量宜闊狹者此也上曰向者一夜之風自畿甸至於湖沿是豈天理之爲然必由於人事之所召民無顚連之患而八域奠安然後和氣可致且明春則國家大慶之年不可不慰而悅之以表其同慶之意故諸道慰諭者亦以此也上曰舟橋所船隻幾許入來云耶頤之對曰姑未入來者數十隻而今則規模已成或有些子欠處擧皆修補萬幸矣命書傳敎曰吏曹參判前望單子入之待下批與判書牌招開政命書榻敎曰行副司直李時秀備局堂上差下仍察有司之任命書傳敎曰三南方物物膳旣命停免而稟承慈敎殿宮封進一體停免此意令該曹分付嶺湖道臣命退諸臣以次退出
정조 18년
行都承旨黃昇源齋宿行左承旨沈晉賢齋宿行右承旨洪義榮齋直左副承旨李晩秀內閣直右副承旨洪仁浩齋宿同副承旨李海愚齋宿注書鄭文始病一員未差假注書洪命周齋宿李允謙齋直事變假注書李致祜仕
정조 18년
藥房提調徐有防副提調黃昇源啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 18년
黃昇源啓曰明日大駕詣景慕宮入齋室後王大妃殿惠慶宮問安何承旨進去乎敢稟傳曰同副承旨進去
정조 18년
沈晉賢啓曰假注書尹致永以香官進去今姑改差何如傳曰允
정조 18년
傳于李晩秀曰左承旨入侍
정조 18년
尹致永改差代以洪命周爲假注書
정조 18년
洪義榮啓曰肅拜單子之呈於廳座例也而兵曹佐郞崔時淳監軍單子旣以入直書入肅單則今始來呈殊極駭然原單子雖不得不捧入而本院請推之外無他可施之罰何以爲之敢稟傳曰爲先從重推考
정조 18년
以吏曹參議韓晩裕牌不進罷職傳旨傳于黃昇源曰只推更爲牌招
정조 18년
傳于洪仁浩曰發遣吏郞諸執事淸齋與否摘奸以來
정조 18년
傳于李海愚曰近來宣傳官之不擇莫如近日承宣只有一人苟且莫甚當該兵曹判書從重推考以鍊熟傳命之人參上中口傳相換此後嚴飭
정조 18년
傳于黃昇源曰名以注書不知傳命當該注書尹致永爲先汰去令該府拿問處之
정조 18년
以忠淸監司李亨元狀啓漂人問情馳啓事傳于黃昇源曰嚴飭道帥臣着意護送而畿伯處亦爲嚴飭勿若琉球國漂人押來之行路雜遝另加照檢接置於新營而新營如狹窄移接於弘濟院事分付湖西水營所管地方漂人之來到頻數而以今番觀之無譯學其爲苟且莫甚與譯院都提擧相議別置一窠當否竝與接濟一款商量令廟堂草記稟處此外可置之處皆有之乎亦爲具由草記
정조 18년
李每愚以司僕寺一二提調意啓曰明日動駕時輦輿玉轎差備當爲備員而兼內乘吳毅常壯勇營陣上隨駕正蔡弘遠以身病不得進參云正蔡弘遠今姑改差其代令該曹口傳差出以爲差備進參之地何如傳曰假內乘一員差出而以入直參上宣傳官爲還宮後減下可也
정조 18년
兵曹口傳政事宣傳官李商一訓鍊主簿李東馝相換假內乘單李周鳳
정조 18년
李海愚以壯勇營言啓曰日前加平郡來呈屯田火粟執實成冊比之昨年摠多有減縮而今年年事旣未免歉則一從豐年實數準定慮有稱冤之端論理題辭成冊姑爲許捧矣繼又楊根郡來呈砥平縣亦爲來呈砥平則與加平大體將無同且聞年事較劣云而實摠數終是傷濫至於楊根畿邑中皆言最勝而所減之數比前幾乎折半又其報牒中有依加平例許施之語本邑之登歉姑舍是惟以他邑摠數比方依樣決非從實看審之政不可一任其不詳審而有此大減縮之擧砥加兩邑文書雖不得不捧守令竝爲推考以示警責之意楊根則文書退送守令令該府拿問處之何如傳曰今年則爲念民弊已有別般飭敎論罪分揀而楊根倅報辭之不審有關體統從重推考可也
정조 18년
李海愚以禁衛營言啓曰本營停番軍替代論理草記批旨內今則弘化門都監軍旣不入番西營廣智營不必以無料他營軍給料代直以都監軍仍置銅龍門則以金虎門近來加入軍中依本營鄕軍名數入番事分付可也事命下矣西營廣智營俱以都監軍旣已仍置守禦廳標下軍今無替代處依下敎相議於御營大將李敬懋則以爲在前停番時守摠兩營各有分半替代之例今亦依此例摠戎廳標下軍替代東營守禦廳標下軍替代集春營事甚便好云依前例守禦廳標下軍以九十五名分作三番本營哨官率領當爲替代而今朔則御營廳全當輪直於東集兩營本營則來十二月初一日爲始分掌集春營替直之意敢啓傳曰知道
정조 18년
李海愚以御營廳言啓曰今十一月初六日景慕宮擧動時斥候七處伏兵三處將則本廳軍官五員出身軍官五員軍則京標下軍四十名竝嚴飭定送而依定式晝饒氣夜饋粥之意敢啓傳曰知道
정조 18년
洪義榮以義禁府言啓曰全羅道慰諭使徐榮輔狀啓內梨津萬戶金晉福爲先罷黜罪狀令攸司稟處事啓下矣金晉福時在任所云依例發遣府羅將交代後拿來何如傳曰渠何足責不必拿處而其所爲萬萬無狀令道臣捉來各別嚴棍營卒充定仍令道伯知委各鎭俾各視此懲畏可也
정조 18년
甲寅十一月初五日辰時上御重熙堂同副承旨入侍時同副承旨李海愚假注書李允謙記注官承膺祚記事官吳泰曾以次進伏訖上曰留待邊將入侍賤臣承命出傳與梨津萬戶朴東郁偕入進伏上曰汝下去必惕念各別善爲之毋若前萬戶之自犯罪過也海愚宣敎訖命邊將先退又命書公事判付訖命退承史以次退出
정조 18년
甲寅十一月初五日辰時上御重熙堂左承旨左副承旨右副承旨入侍時行左承旨沈晉賢左副承旨李晩秀右副承旨洪仁浩假注書尹致永記注官承膺祚記事官吳泰曾以次進伏訖上命賤臣進前曰泮儒中抄其能書者以此節要中付籤分排善書門限前竣事入來賤臣承命先退諸臣以次退出
정조 18년
行都承旨黃昇源隨駕宿行左承旨沈晉賢隨駕直行右承旨洪義榮隨駕宿左副承旨李晩秀隨駕宿右副承旨洪仁浩隨駕宿同副承旨李海愚隨駕宿注書鄭文始病一員未差假注書洪命周隨駕宿李允謙隨駕直事變假注書李致祜守官直
정조 18년
大駕詣景慕宮入齋室後內閣政院玉堂藥房口傳問安答曰知道省牲器肄儀罷後內閣政院玉堂藥房口傳問安答曰知道王大妃殿惠慶宮遣承旨朝夕問安答曰知道
정조 18년
李海愚啓曰王大妃殿惠慶宮夕問安何承旨進去乎敢稟傳曰右承旨進去
정조 18년
李海愚啓曰司僕內乘來言捲簾毛帳取稟傳曰捲三面
정조 18년
傳于李海愚曰侍衛軍兵毛具
정조 18년
洪義榮啓曰禮貌官來言百官稟旨就次傳曰知道
정조 18년
洪義榮啓曰臣義榮王大妃殿惠慶宮夕問安進去下直之意敢啓傳曰知道
정조 18년
傳于洪義榮曰書契修送相妨禮曹呈告參議許遞令該曹口傳差出
정조 18년
吏曹口傳政事以金履翼爲禮曹參議
정조 18년
兵曹口傳政事內乘李石求宣傳官閔亨嘿相換尹行恁爲副司直
정조 18년
以慶尙監司趙鎭宅狀啓慶州等邑民家失火事傳于李晩秀曰歉歲失所之狀矜悶少殘獨戶新舊還上身布蕩滌餘竝別加顧恤期於斯速奠接事分付
정조 18년
以慶尙監司趙鎭宅狀啓副校理李龜雲上疏上送旣入於原疏臚列中不敢晏然廢務俟勘事傳于李海愚曰疏語不過汎說初無指的槪及者至於時道臣尤無毫分强引之端而今年農形登聞之太涉宛轉難免諱災之責但當受以爲過臚列狼藉云云亦不着題況此時道伯豈可一刻曠務狀啓還下送從重推考無敢更事逡巡事令廟堂三懸鈴嚴飭竝與辭疏而嚴禁設有情勢狀啓自有體段則政院之無一言捧入非矣當該承旨亦爲推考
정조 18년
李海愚以兵曹言啓曰依下敎隨駕禁軍駕後禁軍與武藝別監內吹兼內吹近仗軍士標下軍兵等設粥之意敢啓傳曰知道
정조 18년
李海愚以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 18년
李海愚以訓鍊都監言啓曰依下敎隨駕將校軍兵等處饋粥之意敢啓傳曰知道
정조 18년
李海愚以御營廳言啓曰依下敎駕前別抄等處設粥分饋之意敢啓傳曰知道
정조 18년
觀旂橋迎鑾儒生應製御考榜七言二十韻排律二下一進士趙學駿年六十本林川居京父學生德彦二下生員李是釬年四十本驪州居春川父生員載赫進士安光宇年四十二本竹山居京父通德郞構生員李游夏年二十八本全州居衿川父幼學益誠進士金聖球年四十七本淸風居京父學生道徵以上各朱書百選一件賦草三下進士蔡一揆年六十本仁川居京父學生遇筆三枝墨一笏次上生員鄭日泰年三十五本迎日居交河父幼學世默筆二枝墨一笏
정조 18년
御題與村秀才子尋行數墨亦是一事七言二十韻排律進士趙學駿二下一高低黍律與誰論老友西山惜不存君擔時憂名以亮君從師訓晦於根初心邈矣篔簹壁晩計優哉杞菊園若問吾儒眞事業宜尋前哲舊淵源公心元聖循春鐸大踢鄒賢出晝轅百二十斤誰脊負萬千億念此心奔今春封事晨聽漏餘日殘編晩掩門遯叟經綸黃卷菜魔身世翠畦繁東岡歲晏排鋪穩北里書來晩戒敦合下工夫寧盡廢閒中程課尙堪言移來鹿洞新規揭起坐螢窓舊學溫大臠奇胾心內嚼零芬剩馥手中翻恭將嫡緖承千聖幸有生徒在一村好意階前蕉葉展幽情巖下桂枝援講磨眞得閒人趣喫着無非聖主恩地下玄根尋姤復山中紫萼驗乾坤照箱燈影如心炳繞枕泉聲滿耳喧元履前書誠已諒伯恭遺語涕空捫非同沮溺歸携來欲向師門去剖藩灑落荷珠今古轉敬瞻遺像我思煩
정조 18년
甲寅十一月初六日辰時上詣景慕宮擧動入侍時行都承旨黃昇源行左承旨沈晉賢行右承旨洪義榮左副承旨李晩秀右副承旨洪仁浩同副承旨李海愚假注書洪命周李允謙記注官金良倜記事官吳泰曾檢校直提學徐有防原任直提學徐鼎修原任直閣尹行恁檢校直閣南公轍以次隨駕命書傳敎曰承旨房仍右承旨爲禮房上具遠遊冠絳紗袍乘輿出交泰門永淸門至明政門外降輿乘輦出弘化門由觀旂橋上曰祗迎儒生擧案捧入可也到宮大門外降輦乘輿入齋殿少頃具冕服詣板位行再拜禮仍詣廟內奉審訖還齋殿具遠遊冠絳紗袍親押上曰肄儀當親臨諸執事擧行各別申飭可也出板位省牲省器仍肄儀訖還御齋殿上曰左副承旨入侍左副承旨李晩秀假注書李允謙記注官金良倜記事官吳泰曾以次進伏訖上曰戶禮判吏曹參議兵曹佐郞崔光泰入侍賤臣承命出傳與戶曹判書沈頤之禮曹判書閔鍾顯吏曹參議韓晩裕兵曹佐郞崔光泰偕入進伏上敎頤之曰五禮儀元無祭服冠朝服冠之別爲各件着朝服者仍着金冠於陪班極甚便好戶判必於後日次對出擧條定式而自今日仍着金冠事分付且以祭服言之閣臣承史件則該監待令云此亦弊也爲閣臣承史者豈無一件祭服措備之道乎自今日勿着該監祭服事分付可也又敎鍾顯等曰淸心致齋莫如看字予方考準朱書卿亦持此數卷詳細考準若有誤字付籤以入也又命晉賢晩裕等各持一二卷考準命先退上曰堂上執禮尹行恁令該曹口傳付軍職出榻敎命退祗迎儒生應製賦題曰恐爲豪士所笑二十韻排律題曰與村秀才子尋行數墨亦是一事仍命賤臣馳詣泮宮懸題後令大司成試取捧券以入事分付可也命退承史以次退出
정조 18년
行都承旨黃昇源坐行左承旨沈晉賢坐行右承旨洪義榮坐直左副承旨李晩秀內閣直右副承旨洪仁浩坐直同副承旨金啓洛坐注書鄭文始病一員未差假注書柳遠鳴仕李允謙仕直事變假注書韓耆裕仕
정조 18년
親祭罷後內閣政院玉堂藥房口傳問安答曰知道朝廷二品以上六曹堂上兩司長官單子問安答曰知道還宮後內閣政院玉堂藥房口傳問安答曰知道大殿內閣政院堂上朝廷二品以上六曹堂上兩司長官口傳經宿問安答曰知道大殿王大妃殿惠慶宮中宮殿藥房口傳問安答曰知道
정조 18년
行景慕宮冬享大祭親祭敎是時亞獻官領府事蔡濟恭終獻官右議政李秉模進幣瓚爵官吏曹判書李致中奠幣瓚爵官吏曹參議韓晩裕薦俎官戶曹判書沈頤之禮儀使禮曹判書閔鍾顯典祀官奉常正吳泰賢宮司令元在明堂上執禮禮曹參議尹行恁堂下執禮副司果崔獻重執尊副司果尹光普大祝副修撰韓用鐸祝史副校理尹益烈齋郞校理任希存捧俎官戶曹正郞鄭東敎盥洗位兵曹佐郞崔光泰盥洗位禮曹佐郞尹愭爵洗位典籍宋應望爵洗位典籍李錫心亞終獻盥洗位典籍李宗直掌牲令典牲主張僴協律郞掌樂正洪樂淵贊者引儀崔珽贊者引儀金東覽謁者引儀任希澤謁者兼引儀許㬘贊引兼引儀張思恭贊引兼引儀韓範敏祭監監察南達孫祭監監察洪秉玉
정조 18년
藥房提調徐有防副提調黃昇源啓曰閟宮親享聖孝克伸徹宵將事侵曉回鑾伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道王大妃殿惠慶宮中宮殿藥房口傳問安答曰知道
정조 18년
洪仁浩以都摠府言啓曰今日入直內三廳武兼禁軍及軍兵等中日習射請出標信傳曰知道
정조 18년
洪義榮啓曰來十一日朝參日次矣敢稟傳曰停
정조 18년
洪義榮啓曰來十一日輪對日次矣敢稟傳曰爲之
정조 18년
金啓洛啓曰司僕內乘來言捲簾毛帳取稟傳曰捲三面
정조 18년
洪義榮以奎章閣直提學意啓曰夜間閣內諸處無事之意敢啓傳曰知道
정조 18년
傳于李晩秀曰左副承旨右副承旨入侍
정조 18년
傳于金啓洛曰軍士房承旨入侍
정조 18년
傳于金啓洛曰三明日慈殿誕日相値十五日次對坐齋今日卿等適以翌日問安入來次對進定事遣史官傳諭大臣
정조 18년
以司諫崔烜獻納李顯道正言安廷善李東冕持平鄭魯榮牌不進罷職傳旨傳于洪仁浩曰只推
정조 18년
傳于洪義榮曰奉命承旨入侍
정조 18년
黃昇源啓曰吏曹郞廳來言承旨有闕政事取稟傳曰當日爲之
정조 18년
以副修撰李升運韓用鐸牌不進罷職傳旨傳于洪義榮曰只推
정조 18년
洪命周拿處代以柳遠鳴爲假注書
정조 18년
李致祜汰去代以韓耆裕爲事變假注書
정조 18년
有政吏批判書李致中進參判沈煥之進參議韓晩裕進行都承旨黃昇源進以金啓洛爲承旨李羲甲爲中學敎授尹行直爲南學敎授尹愭爲江原都事金弘柱爲愍懷墓守衛官
정조 18년
兵批判書具庠進參判柳誼病參議朴宗甲入直參知兪漢寧病右副承旨洪仁浩進以金鼎鎭爲同知李定濟爲僉知趙雲衢爲兼司僕將沈鐮爲都摠都事金禮欽爲訓鍊主簿李海愚爲副護軍
정조 18년
黃昇源啓曰新除授同副承旨金啓洛卽爲牌招何如傳曰允
정조 18년
以全羅右水使鄭彦衡啓本渰沒人不卽狀聞惶恐待罪事傳于洪仁浩曰道各異例而然勿待罪事回諭
정조 18년
傳于洪義榮曰坐直承旨入侍
정조 18년
吏曹啓目粘連觀此修撰嚴耆上疏則以爲臣與副校理南履翼有內外從應避之嫌臣之所帶春秋兼銜在法當遞亟命有司照例遞改亦爲白有臥乎所相避之法在下當遞修撰嚴耆所兼春秋館記事官之任今姑減下何如判付啓依允
정조 18년
義禁府啓目假注書洪命周原情云云傳旨內辭緣泛稱遲晩刑推得情何如啓不知嚴畏敢於前席出入目不視地腰不如磬擧措極爲無嚴渠雖年少若知習容觀之義敢如是乎爲先罷職放送爲良如敎又啓目假注書尹致永原情云云傳旨內辭緣泛稱遲晩刑推得情何如判付啓不識傳命之注書焉用於堂后罷職放送爲良如敎
정조 18년
湖西慰諭使洪大協啓曰臣於本月初四日祗伏承湖西四十四邑一鎭慰諭之命退自前席卽已登程今方到京畿道振威縣是白如乎甲寅十一月初六日所下別諭內向下傳敎稍實邑不爲擧論者非曰稍實邑之全數納還納布也今番蠲恤之擧以抄戶歸重邑雖稍實戶是尤甚則當用尤甚之次邑尤甚戶之例其下分等之戶亦當倣此今番綸音亦不槪及者當以尤甚戶入於折半停退之中矣對邑倅以此詳諭對民人如是曉諭俾無疑眩之弊雖於稍實邑尤甚之中亦豈無至窮無依雖折半難於辦納者乎此則亦與道伯邑倅知悉量宜闊狹期於對颺德意以此下諭添書於印本下方下送分給稍實邑敎是置又下公州等稍實十邑綸音冊子二十卷本月初六日臣在振威縣竝爲祗受是白臥乎所臣謹當以別諭內辭意一一擧行使一路元元咸知朝家一視曠絶之惠無處不被是白乎旀綸音段置亦當齎傳于各該邑計料是白遣臣方自此轉進稷山縣慰諭形止追于登聞緣由竝以爲先馳啓爲白臥乎事是良爾詮次善啓向敎是事
정조 18년
洪義榮以弘文館言啓曰副修撰李升運旣有只推之命與新除授副修撰韓用鐸一體牌招何如傳曰允
정조 18년
洪義榮以內醫院都提調提調意啓曰伏見兩南綸音下者有本院月令藥材尤甚邑封進者限麥秋停免之命矣我聖上遇災恤民之德意不勝欽仰而第玆月令藥材與出於民有異而皆以已捧大同中上下故往在壬子冬曾有停免之擧而自本院陳達行會以其價米作錢取來自京貿用矣今番亦依此擧行而至於嶺南羅參尤係十月已上下者此亦一體上送本價於惠廳以爲自京貿用之地何如傳曰允
정조 18년
李晩秀以宣惠廳言啓曰今年歉荒諸路同然而其中三南畿甸尤爲最甚收租文書雖未及來到以其災結與停退之數略綽叩計比常歲不啻大縮所入旣減所出如前則殆無以成樣支過言念經費誠爲罔涯在前如此之時每有減省之擧前後已例班班可考今亦營邑需八分一各樣價四分一京貢價十分一災減磨鍊何如傳曰雖有各年已例云而貢人亦宜軫念京貢以二十分之一磨鍊營邑需九分一各樣價八分一磨鍊可也
정조 18년
洪仁浩以備邊司言啓曰馬梁鎭漂到大國人等處京譯官問情今纔來到其願當從旱路還送而漂人船隻與雜物燒火或給價等節已爲別關行會矣令槐院撰出咨文別定禁軍騎撥下送于冬至使行所到處以爲齎去之地何如傳曰允
정조 18년
洪仁浩以備邊司言啓曰馬梁鎭漂漢人不日當上來矣入接於弘濟院後更爲問情所着衣袴分付各該司依例題給令領來譯官仍爲領付於冬至使行所到處以爲帶去之地沿路給馬供饋定差員次次護送禁雜人等節令各其道臣嚴飭擧行之意分付何如傳曰允領來備郞仍爲領率至灣上畿邑以外諸道此時守令不可曠官只於各其地方交替領付可也
정조 18년
洪仁浩以備邊司言啓曰頃因本司草記批旨諸道舊餉未捧者亦依舊還例特竝停退之意行會矣卽見黃海監司李泰永狀啓則以爲本道各鎭城所在巡兵營舊還餉今春以待秋成收捧之意狀聞蒙允則此與尋常未捧有間所當依例徵捧而當納民人皆是貧殘無依之類新舊竝督實無其路各鎭城舊還餉一體停退事令廟堂稟旨分付矣諸道舊還餉旣蒙一例停退之特恩則本道各鎭城昨年未捧自在其中不可以今春狀請之待秋收捧區而別之致有向隅之嘆一體仍停之意分付何如傳曰允
정조 18년
洪仁浩以御營廳言啓曰摠戎廳標下軍一百九十名分半輪直東營集春營而各分三番自今初九日本廳哨官各一員率領替代訓局軍分直事前已草記蒙允而自十二月初一日守禦廳標下軍作隊排番屬之禁營輪直集春營之意自禁衛營草記允下矣今十一月則本廳哨官率領摠戎廳標下軍全當入直直東集兩營來十二月初一日爲始摠戎廳標下軍一百九十名內減其半數只令輪直於東營之意敢啓傳曰知道
정조 18년
大司諫朴基正疏曰伏以臣庸愚譾劣百無一能而只緣先故濫竊淸顯者十有餘年矣本末長短莫逃於淵鑑之照燭而以何風采以何言議冒玷淸朝諫議之職哉間緣事會所迫竭蹶義重不避濫竽之嫌莫全守株之志者亦前後幾遭而未效一日之言責徒見百拙之畢露每自循省如負大何及夫月前之叨是任也懲討方張沐浴是急章皇出肅冒眛登筵而性旣鈍滯辭又拙訥未暴弸中之懷只傳故紙之啓臣固汗顔人將謂何及其退出之際又因班次失儀至被承宣請推猥陳避辭見阻喉院伊後賓對有命天牌復臨而强疾赴召非但陳力之無路帶推行公實亦臺閣之貽羞所以寧犯逋慢之誅而未敢爲抗顔之計者矣僚臺請削之啓發於伊日而論之以訝惑責之以玩愒臣實有之受以爲罪與同周旋明知事實而加之以訝惑果何故也下語之甚緊勘斷之不輕已無餘地而以僚臺而名登僚臺之白簡大非尋常官師之規至今追思惶汗浹背何幸聖鑑孔昭旋降例勘臣攢祝洪造杜門頌愆而已今於夢想之外恩敍忽降除命踵臨有若以臣代臣者然臣方且感且惶莫省攸措際當親享隔日百僚駿奔之時顚倒趨承進參班聯乃分之宜亦禮之當而百爾思量四維莫嚴情踪危臲轉動無望治疏請譴未獲登徹徊徨跼顧歷日靡定玆敢更申未徹之忱仰瀆崇嚴之下伏乞天地父母特賜鑑諒亟削臣所帶之職仍治臣瀆擾之罪以安私分以肅朝綱千萬幸甚臣自訟之不暇豈敢以言官自處復贅他說而事係目下民情玆不得不冒沒略陳焉大抵今年歉荒雖有淺深緩酷之不同而旱與風仍幾乎到處通然則方冬救急明春開賑之多少計策茫無涯岸厦氊之上宵衣而旰食者今幾月矣臣伏讀諸路慰諭之恩綸許多蠲減之條件雙擎百回愚衷倍激惟我聖上遇災修省之方靡不用極懷保字恤之德亦靡不用極竊庶幾民忘其饑各安其堵矣凡在瞻聆孰不欽仰而第伏念賙恤之道雖在於發倉捐廩亦不能無資於通商惠工禁暴詰姦者蓋以商工行貨則有無可以相資也暴姦屛除則良民可以安業也近伏聞京江米商輩或有貿穀於湖海諸處而爲盜所劫空手逃還者有之云此雖歉歲必有之患而若或至於商賈不行轉輸路阻則來頭之憂有不可勝言向來廟堂之陳請諸路之關飭非不申嚴而邇來外邑之擧行推委延拖終無實心做去者寧不寒心也哉臣謂更加嚴飭於諸道道伯凡所以譏詗警守之方發謀出慮從長措處仍以戢盜能否不獨爲陞黜之課或啓聞而論賞或就事而請罪則庶可以禁暴詰姦而爲通商惠工之本矣外方猶然況京城乎近來窮僻之地穿窬恣行剽奪間作方秋如此來春可知而未聞有該廳治戢之擧伈伈泄泄視若尋常將焉用彼捕將哉臣謂兩捕將亟施譴罷之典以警溺職之罪斷不可已矣向來修撰高宅謙之特旨點下俾陳民隱者寔出於本道內事情益聞所不聞之聖德至意則揆以道理所當詳探細陳兼附可行條件以俟處分而原疏雖不得見以出於朝紙者言之其必有單代穀之請矣凡代穀之互相準折載在金石決不可以歉荒有此撓改況今蕩減停退之恩典浩蕩當捧數爻不啻大縮來頭還賑將何辦出而乃以法從之臣有此法外之說使民志未定奸猾觀望者萬萬乖當不可以鄕曲疎闇有所容恕止於問備臣謂修撰高宅謙罷職宜矣一自年事之告歉我聖上憧惶一念惟在元元華城城役所重何如而猶且停止御供膳藥所重亦何如而又爲蠲減間仍諫臣之言特下節省之敎而側聽屢日未見一言一事之自廟堂覆奏施行者訏謨之地對揚之道固如是乎有君無臣之嘆非今斯今而臣於此尤不勝其爲廟堂慨然也顧今三南畿甸最爲孔酷實不暇及於他道而北塞民事亦有不可不念者矣近因北人之傳聞聞之則深北告歉無異戊申云傳聞雖不足盡信而其不淺尠則可知矣臣於戊申待罪北評事也伏奉詳察民情之聖敎遍行列邑具由狀聞而通商一事此路尤緊蓋關北諸邑沿江布列與彼界相接其兵力之强勁民俗之樸實比之他處不可同日而語實爲我國家緩急可恃之地而但京洛與巡營絶遠民無訴遠之路官有恣行之弊自古而然實甚矜悶其所以賴之爲生者雜穀之外只是馬匹與麻布而每當歉歲旣無以穀資活之道則必以馬與布或不無南來轉換之方而歷路皆有防禁輒被搜索至或有公然奪取狼狽空手而歸者此北民所以措手不得處也曾於癸卯之歉因道臣奏達南北商賈之納稅營門者一倂蠲免遠近行旅之搜驗各驛者亦令姑罷北民賴此全活至于今感頌不已此實關北荒政之急先務未知近年擧行之如何而臣旣目擊而歸又値救荒之日敢此追陳民情伏乞分付本道若有如前嚴防之事則限麥秋弛令之地恐合事宜矣若其賙濟之方想必有道臣之仰請亦必有廟堂之區劃而今年則旣無他道轉運之望只以本道穀物欲爲分排還賑之計則必有大段不足之慮北關之差需穀設置法意甚重固難輕易議到當此歉荒宜有闊狹之政蓋一年支差應下各穀爲九百餘石而年前留庫都數折米爲一萬四千三百石零六鎭諸邑實多斂散之弊若就其中量宜除出付之還賑之需則在北民無異空得而其於支差之節亦無不足之慮矣伏未知其間盈縮之何居而第令廟堂從長稟處以爲救荒之一助焉臣方呈疏到院之後承宣以次對有命又爲不捧臣雖疲劣不足恤職是臺諫事係民情則喉院之一向退却抑何故也惟允之義果如是而後得當乎召牌嚴臨冒膺末由情窮勢縮只增霣越而已臣無任云云省疏具悉諸條令廟堂草記稟處捕將譴罷事與其譴罷而副其占便之心莫若先示責勵爲先從重推考令廟堂更加嚴飭高宅謙事不識法意問備足矣爾其勿辭察職
정조 18년
修撰嚴耆疏曰伏以臣與副校理南履翼有內外從應避之嫌臣之所帶春秋兼銜在法當遞玆敢仰瀆崇聽伏乞亟命攸司照例遞改以存公格千萬幸甚云云省疏具悉疏辭下該曹稟處
정조 18년
副校理尹益烈疏曰伏以臣於知春秋館事李時秀有從娣夫應避之嫌臣之所帶春秋兼銜在法當遞玆敢仰瀆崇聽乞命攸司照例遞改以存公格千萬幸甚云云省疏具悉具悉疏辭下該曹稟處以下三行刀割
정조 18년
甲寅十一月初七日子時上詣景慕宮冬享大祭親祭入侍時行都承旨黃昇源行左承旨沈晉賢行右承旨洪義榮左副承旨李晩秀右副承旨洪仁浩同副承旨李海愚假注書洪命周李允謙記注官金良倜記事官吳泰曾檢校直提學徐有防原任直提學徐鼎修原任直閣尹行恁檢校直閣南公轍以次侍立上具冕服出齋殿詣板位行再拜禮詣盥洗位盥洗訖詣神位前三上香執瓚灌地奠幣降復位詣神位前行初獻禮降復位亞獻官終獻官以次行禮如儀上詣飮福位飮福降復位行再拜禮復行再拜禮仍詣望燎位禮儀告禮畢上還御齋殿引儀跪啓請嚴鼓上具遠遊冠絳紗袍乘輿出宮大門外降輿乘輦至觀旂橋降輦步過乘輦上曰應製儒生試券及賞格出傳大司成使之頒給也海愚承命出傳仍由館峴入弘化門降輦乘輿入永淸門交泰門還內諸臣以次退出
정조 18년
甲寅十一月初七日巳時上御重熙堂左副承旨入侍時左副承旨李晩秀假注書李允謙記注官金良倜記事官吳泰曾以次進伏訖上曰右承旨右副承旨入侍賤臣承命出傳與行右承旨洪義榮右副承旨洪仁浩偕入進伏命晩秀書傳敎曰文忠祠宇在齋殿東垣之外今因宮享來此登臨入矚値此同慶之歲益篤報本之思文章德望華夏皆知其後昌熾都尉文懿公克似之我慈宮誕受之況洪文敬李文忠外氏則同世代則同示意之擧合施一體故左議政文忠公李廷龜家遣右承旨致祭祭文親撰令該曹卜日設行內外雲仍之在官者皆令參列事遣史官傳諭于領議政仍令重臣李敏輔知悉命退承史以次退出
정조 18년
甲寅十一月初七日未時上御重熙堂右副承旨入侍時右副承旨洪仁浩假注書柳遠鳴記注官金良倜記事官吳泰曾以次進伏訖上敎仁浩曰洪義浩入來乎仁浩曰進詣內閣矣上曰今卽入泮與齋生同爲校書可也命書大司諫朴基正疏批訖仍命退承史以次退出
정조 18년
行都承旨黃昇源坐行左承旨沈晉賢坐行右承旨洪義榮坐左副承旨李晩秀內閣直右副承旨洪仁浩坐直同副承旨金啓洛坐直注書鄭文始病一員未差假注書柳遠鳴仕李允謙仕直事變假注書韓耆裕仕
정조 18년
洪義永啓曰明日常參經筵取稟傳曰停
정조 18년
洪仁浩啓曰大司憲閔台爀持平鄭魯榮呈辭執義徐有沂掌令申大龜洪克浩持平具文行在外監察茶時之意敢啓傳曰知道
정조 18년
傳于金啓洛曰同副承旨入侍
정조 18년
以全羅監司李書九狀啓高敞縣監朴行衡珍島郡守崔尙耆弊邑荒政在所可悶竝罷黜同福縣監沈鳳錫係是恩報不得一例罷黜事傳于金啓洛曰近日屢飭之下所謂摘發狀聞者若非嶺外至殘之弁卽是夞怪遞付之類也設使渠輩雖難堪任五十州許多有勢力大處守令中不治者豈患無其人而敢於飭敎之下聽若不聞今忽塞責一啓無異弄劇而尾附之外補一文倅尤爲駭然逐此三倅則果使一方墨守汚吏知所懲戢乎命令之屑越猶屬餘事爲道臣苟有愛民之心若是其顧忌咨且乎珍島則聞是尤甚之尤甚云其倅宜卽另擇道內守令中以經幄之臣特除者口傳相換除朝辭赴任使之孜孜着意期於明年首褒之地其餘狀罷守令竝勿施道伯事萬萬無嚴從當別遣繡衣抽栍按廉若發於此行則是道伯欺朝廷揆以國體合置何律更令星火修啓又或如前遲滯先自完伯施以方命之律以勵呑棗之諸道道臣如許道伯何必下諭謄出傳敎與書目題送者下送
정조 18년
以全羅監司李書九狀啓咸平縣監韓興裕逃失罪人過限不捕爲先罷黜令攸司稟處事傳于金啓洛曰令該曹無論文蔭武口傳各別擇差待下批當日辭朝城門仍留給馬下送
정조 18년
吏曹口傳政事以洪述祖爲咸平縣監珍島郡守崔尙耆谷城縣監李春輔相換
정조 18년
沈晉賢以弘文館言啓曰副修撰韓用鐸李升運旣有只推之命竝卽牌招察任何如
정조 18년
甲寅十一月初八日辰時上御重熙堂都承旨入侍時行都承旨黃昇源假注書柳遠鳴記注官承膺祚記事官吳泰曾以次進伏訖上曰癸亥年九月日記持入可也賤臣承命出持入進伏上曰左承旨右副承旨入侍出榻敎上曰同副承旨入侍賤臣承命出傳與左承旨沈晉賢右副承旨洪仁浩同副承旨金啓洛偕入進伏上敎啓洛曰北路民事何如果已詳聞耶啓洛曰北關中茂山鍾城爲尤甚云切爲悶然歲前則營邑將爲賙救之策而歲後則欲請得於朝家以爲方便接濟云矣命退承史以次退出
정조 18년
行都承旨黃昇源坐直行左承旨沈晉賢坐行右承旨洪義榮坐直左副承旨李晩秀內閣直右副承旨洪仁浩坐同副承旨金啓洛坐注書鄭文始病一員未差假注書柳遠鳴仕直李允謙仕事變假注書韓耆裕仕
정조 18년
金啓洛啓曰明日王大妃殿誕日相値視事頉稟之意敢啓傳曰知道
정조 18년
金啓洛啓曰同知權恢旣呈肅單不爲入來事甚未安推考警責原單子勿施何如傳曰允
정조 18년
以咸鏡監司金華鎭狀啓薦新生靑魚生瓜魚限內不得封進惶恐待罪事傳于洪義榮曰勿待罪事回諭
정조 18년
以京畿監司徐龍輔狀啓通津府使金履容爲先罷黜其罪狀令攸司稟處事傳于金啓洛曰安往而流戶必待過百然後令始狀問乎雖非此啓自有不採藿之懼可謂後時之甚當該道臣推考其代今日之政以必勝於前倅者另擇差出待下批使之當日辭朝
정조 18년
以京畿監司徐龍輔狀啓金浦郡守兪漢雋爲先罷黜與前郡守趙台鎭罪狀竝令攸司稟處事傳于金啓洛曰此亦另擇於今政使之當日辭朝
정조 18년
以慶尙監司趙鎭宅狀啓密陽府民家失火事傳于李晩秀曰歉歲失所之狀極爲矜悶依前下傳敎行會畢奠接後形止使之報來
정조 18년
以江原監司李勉兢啓本遺漏老人開錄事傳于黃昇源曰令該曹口傳下批
정조 18년
以北兵使崔景岳狀啓阿吾地萬戶康光堯之代令該曹差出事傳于金啓洛曰今日政差代卽爲下送事分付該曹
정조 18년
有政吏批判書李致中進參判沈煥之牌不進參議韓晩裕行都承旨黃昇源進以金裕己爲禮曹佐郞朴龍培爲全羅都事吳載光爲通津府使具允德爲金浦郡守
정조 18년
兵批判書具庠進參判柳誼病參議朴宗甲病參知兪漢寧入直同副承旨金啓洛進以呂善亨慶震休李廷輔張漢彬呂彙明呂益永朴宗泰爲同知柳相斗爲宣傳官朱采興爲阿吾地萬戶
정조 18년
傳于黃昇源曰通津府使除辭朝當日赴任
정조 18년
以副修撰李升運牌不進罷職傳旨傳于洪義榮曰只推
정조 18년
吏曹啓目粘連觀此副校理尹益烈上疏則以爲臣於知春秋館事李時秀有從姊夫應避之嫌臣之所帶春秋兼銜在法當遞乞命攸司照例遞改亦爲白有臥乎所相避之法在下當遞副校理尹益烈所帶春秋館記注官之任今姑減下何如判付啓依允
정조 18년
洪義榮以兵曹言啓曰內弓房弓人羅允福矢人閔德恒來告內渠等二十年服役造納弓矢已滿千數云故依定式取考今秋等至知弓品堂上啓下單子及本曹錄置成冊則弓人羅允福乙未年二月入屬今爲二十年服役造納弓子合爲一千八十五張的實矢人閔德恒乙未年二月入屬今爲二十年服役造納長片箭合爲一千部的實矣今此弓人羅允福矢人閔德恒服役年條造納弓矢數爻俱以準限竝帖加成給何如傳曰允
정조 18년
洪仁浩以義禁府言啓曰全羅監司李書九狀啓內咸平縣監韓興裕爲先罷黜其罪狀令攸司稟處事啓下矣韓興裕時在任所云依例發遣府羅將拿來何如傳曰待待命拿囚可也
정조 18년
吏曹參議韓晩裕疏曰伏以臣拙性莫諧於衆規疎材無當於實用重以跡畸而屢經跋㚄植弱而四無扳援立朝則不爲不允然姓名常在通塞之間而身殆若方外士者歲月過其半矣迺蒙聖慈偏加洪造拔之於漫浪之際置之以近密之任朽壤而陶甄之散木而雕刻之竝群彦而翺翔榮塗者亦旣有于玆而至於近日則甫闋喪制頻降除旨昵承恩敎之溫諄自速罪謫旋被宥還特軫情理之悶迫念人心之得此於聖朝能幾人哉感激有不容言報答曷云能極惟是陳力就列隨事殫誠在愚臣亦所可勉庶以此圖塵刹之效而至若世所稱淸要之職則才具之不堪意想之所不到今玆三銓新命奚爲而及於臣哉夫天曹參佐素稱峻選任流品激揚之責關治道汚隆之幾此則尙矣毋論而凡於朝紳之間言論之臧否材器之短長皆所茫昧臣之初不以世務經心泛泛若鳧雁之處乎江湖而猝使之與聞於銓衡人物之論安得不如鶢鶋之眩鼓哉日昨拜召之下不敢不冒膺者雖緣駿奔之義重而若以一時之副急晏然若固有之則非惟他日之顚沛勢所必至其於同朝之嗤笑心豈自安玆敢略陳至懇仰瀆崇聽伏乞聖明念是職之未宜輕授察臣言之非出例讓特命鐫改臣職以重公器以安私分焉臣無任云云省疏具悉爾其勿辭察職
정조 18년
甲寅十一月初九日辰時上御重熙堂同副承旨入侍時同副承旨金啓洛假注書柳遠鳴記注官承膺祚記事官吳泰曾以次進伏訖上曰北道尤甚邑何處耶啓洛曰三水甲山茂山鍾城矣上曰會寧非尤甚耶啓洛曰聞會寧亦入其中云矣命書傳敎曰政官牌招開政命退承史以次退出
정조 18년
大殿惠慶宮中宮殿元子宮內閣政院玉堂口傳問安答曰知道
정조 18년
以全羅監司李書九狀啓遺漏老人開錄事傳于黃昇源曰令該曹口傳下批
정조 18년
以全羅監司李書九狀啓乙卯參榜人前知事李弘稷年歲及登科年月開坐事傳于洪義榮曰領相之乙卯司馬之回榜關東池日輝之武科回榜猶爲稀貴況文科出身之明年回榜乎今則三榜回榜俱備尤豈不稀貴乎觀此完伯狀啓咸平知事李弘稷以曾經亞長之人年今九十而明年當爲文科回榜云奇異奇異爲先令該道優給食物米肉衣資綿紬其子孫訪啓亦令道伯待來月更爲枚擧狀聞與司馬及武科回榜書給紅白牌之地事下諭于道臣
정조 18년
金啓洛以都摠府言啓曰今日入直內三廳武兼禁軍及軍兵等當爲中日習射而王大妃殿誕日相値不得爲之之意敢啓傳曰知道
정조 18년
洪義榮以承文院都提調意啓曰本院寫字官朴履孝彭得大洪鼎運鄭志仁方處正洪泰運彭敬大金尙桓李命奎洪聖老安思儉高景斌皮宗鼎金孝達李師伋皮宗宅朴世禎李梅陞實代肄習愼圭李東炫李希聃李鼎弘鄭大喆李希泌朴最光金始鳴全榮大崔彦鎭李勉基金慶麟趙應奎崔命信金致垕尹德信鄭鉉趙尙廉依例陞補付軍職冠帶常仕肄習陞習代童蒙李宗吉李恩榮洪龍運彭昌甲崔東遠趙命得李完福崔鳴遠金載信尹東麟崔心遠趙寅李順興筆才頗有成就之望屬于本院肄習使之鍊業如何傳曰允
정조 18년
行都承旨黃昇源坐直行左承旨沈晉賢坐右承旨未差左副承旨李晩秀內閣直右副承旨洪仁浩坐同副承旨金啓洛坐直注書鄭文始病一員未差假注書柳遠鳴仕李允謙仕直事變假注書韓耆裕仕
정조 18년
藥房提調徐有防副提調黃昇源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道王大妃殿惠慶宮中宮殿藥房口傳問安答曰知道
정조 18년
李晩秀啓曰明日常參經筵取稟傳曰停
정조 18년
沈晉賢啓曰輪對官來待矣敢啓傳曰入侍
정조 18년
傳于洪仁浩曰明日至十七日以前坐齋相値十五日次對進定於今日
정조 18년
洪仁浩啓曰今日次對兩司當爲進參除在外外未肅拜呈告人員竝卽牌招何如傳曰允
정조 18년
傳于洪仁浩曰開門之前有次對之命而因此相箚其將不得爲之近來賓對之必欲月六設行蓋出於躬先勤勵之意身居具瞻之地者其所對揚大非所知且以國體言之予則凌晨坐待大臣則以不引之處義在家尋箚於此時無論呈箚之令前令後事面之寒心容有其已到今紀綱不可不顧廟堂若無備堂次對之例則已旣有之豈可不用於半日坐待寒殿之時乎今日次對則備堂入來者依例詣閤
정조 18년
傳于洪仁浩曰近於月六次對無敢或曠者豈必番番有新奇廟謨而其心則自然不離於民事卽此猶賢乎閑居無爲此正先儒所謂雖不讀書摩挲几案間書冊卽亦存心於學者也近日準式引接亦出此意則竝與應文之外面勤勵而將不免左其計矣大臣之如此卽予之否德否德如此小民安得不困國綱安得不壞今日次對卽是摩挲書冊之意何必齊到然後詣閤乎備堂來到備三員依例直入進不進單子及史官坐目單子事令該房知悉
정조 18년
洪仁浩啓曰卽者議政府錄事來言領議政洪樂性以爲卽伏見批旨傳敎罪在難逭震懍靡措走伏金吾門外恭俟嚴誅云仍納命召何以爲之敢稟傳曰過矣過矣安心卽爲還第事遣史官傳諭仍傳命召
정조 18년
洪仁浩啓曰卽者義禁府都事來言領議政洪樂性今方待命於金吾門外云係是大臣去就敢啓傳曰知道
정조 18년
洪仁浩啓曰卽者議政府錄事來言左議政金履素右議政李秉模以爲卽伏奉批旨及傳敎下者萬萬震懍靡所容措走伏金吾門外恭俟嚴誅云何以爲之敢稟傳曰今日之事豈但曰寒心乎古人有言爲君難爲臣不易今也惟爲君難且不易不亦苦乎卿等之不職卽予之否德何有於卿等勿待命事遣史官傳諭仍傳命召
정조 18년
洪仁浩啓曰卽者義禁府都事言左議政金履素右議政李秉模今方待命於金吾門外云係是大臣去就敢啓傳曰知道
정조 18년
傳于洪仁浩曰備局堂上引見
정조 18년
傳于李晩秀曰戶曹判書入侍
정조 18년
傳于李晩秀曰故判書金漢耆夫人衣資食物輸送
정조 18년
傳于李晩秀曰洪義榮可謂得罪於朝廷家庭之人如許承宣豈可置之六仙之列行右承旨洪義榮遞差
정조 18년
洪仁浩啓曰左議政金履素右議政李秉模又使錄事來言伏奉批旨轉益震懍求死不得仍爲胥命恭俟鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 18년
以大司諫朴基正司諫崔烜獻納李顯道正言安廷善李東冕持平鄭魯榮牌不進罷職傳旨傳于洪仁浩曰只推
정조 18년
洪仁浩啓曰大司憲閔台爀持平鄭魯榮牌不進執義徐有沂掌令申大龜洪克浩持平具文行在外監察茶時之意敢啓傳曰知道
정조 18년
吏曹啓目粘連觀此同知敦寧府事姜游上疏則以爲臣敦寧已盡見職在法當遞亟令該曹照例遞改亦爲白有臥乎所旣無敦寧則揆以法例似當許遞是白乎矣宰臣所帶遞仍當否臣曹不敢擅便上裁何如啓依回啓施行爲良如敎
정조 18년
金啓洛以備邊司言啓曰馬梁鎭漂漢人入接弘濟院後使本司郞廳及譯官問情則與領來譯官洪宅福問情時問答別無異同故正書入啓而今此漂人皆願速歸使行發程已久卽爲發送何如傳曰允
정조 18년
洪仁浩以義禁府言啓曰京畿監司徐龍輔狀啓內通津府事金履容爲先罷職其罪狀令攸司稟處事啓下矣金履容時在任所云依例發遣府書吏交代後拿來何如傳曰允
정조 18년
金啓洛以義禁府言啓曰京畿監司徐龍輔狀啓內金浦郡守兪漢雋爲先罷黜與前郡守趙台鎭罪狀令攸司稟處事啓下矣兪漢雋時在任所趙台鎭下去抱川地云依例發遣府羅將竝拿來何如傳曰允趙台鎭待待命嚴囚可也
정조 18년
禁府啓目喬桐前府使許𣷯原情云云傳旨問目內辭緣惶恐遲晩所當請刑是白乎矣曾經閫帥勿爲請刑載在大典通編且有捧口招以聞之命上裁何如判付啓渠之罪犯一猶難赦況屢犯乎昨年本道民事苟有一分人心豈可染指於剩條料利於差任乎數爻之多寡不須說也一言而蔽之曰儱侗無狀如許之類若不嚴處何以懲他但所犯與偸弄公貨勒奪民間猶有間焉爲先邊遠勿限年投竄仍施禁痼之典爲良如敎又啓目通津前府事金履容原情云云傳旨問目內辭緣惶恐遲晩所當請刑是白乎矣曾經敦寧都正勿爲請刑載在大典通編議處何如判付啓諸繡衣之過其境者其所歸奏人人皆言不法渠無所犯何以得此渠焉敢若是發明不念罪上添罪其矣發明條件分付道臣行査狀聞後議處此囚段保放爲良如敎又啓目平丘察訪池日賓原情云云傳旨內辭緣泛稱遲晩刑推得情何如判付啓畿驛前例問于該道除刑推議處爲良如敎又啓目北部都事鄭有淳原情云云傳旨內辭緣泛稱遲晩刑推得情何如判付啓除刑推議處爲良如敎又啓目思陵前參奉鄭運耆原情云云傳旨內辭緣泛稱遲晩刑推得情何如判付啓除刑推議處爲良如敎又啓目漣川前縣監金養直原情云云傳旨內辭緣泛稱遲晩所當請刑是白乎矣年滿七十法不當請刑上裁何如啓特畀百里重任豈爲渠也渠之濫冒亦非不知渠所不治豈可專責於渠然渠亦人耳宜知長官體貌而繡衣所論不可但以駭瞻眙羞言名以命吏辱命若此究厥所犯萬萬痛駭至於五十結之襲謬取用如渠人事何可責之以摘發釐正乎其他各項所犯無非重罪而渠年已過七十法不當用刑兺除良渠雖無足惜渠之功勞所重果如何也遠地投竄生行死歸亦非功減之法意刑配段爲先收贖勿限年奪其告身禁痼爲旀繡啓事體至嚴王府盤問尤豈汎忽則傳旨抄下多拔條件當該承旨禁推以懲日後爲良如敎又啓目富平前府事康命吉原情云云傳旨問目內辭緣惶恐遲晩所當請刑是白乎矣醫官二品以上勿爲請刑載在大典通編議處何如判付啓渠能善爲豈入於繡啓乎然而俵結之下屬作奸欲爲報營云而保米還穀之濫捧亦云在京莫察大抵許久曠任邑無官長諸般奸弊勢所必有渠之手犯極口發明以至儲置代錢免稅防納而或謂之從民願或謂之無是事分付道臣詳査狀聞後以爲考法嚴勘之地此囚段行査間保放爲良如敎
정조 18년
領議政洪樂性左議政金履素右議政李秉模等箚曰伏以臣之乞免亦已屢矣尙此蹲仍恒切愧懼日前諫長之疏深得論事之體其所以斥廟堂者尤極切實矣目下急務莫先於荒政荒政之要莫先於節省則宜其言之先自廟堂出也縱未能先於人而言之臺閣已陳之矣聖敎已可之矣然猶臣等茫不知其如何節省如何措處悠泛經過無一言見於事爲者論其溺職罪當何居而今此慨然之斥可謂太委曲太宛轉也適値慈殿誕辰凡在散列者亦當趨參候班故泯默度日今始聯籲益不勝惶恧之至伏乞聖明亟命斥退改卜賢德早使講究於撙節拯救之策以幸民事以安賤分焉云云答曰省箚具悉卿等之懇領相則所辭雖過矣登筵未易箚引容或爲然而左右相則諫長疏中過去說話初無一毫可引之端其疏似有慨然二字慨然之斥亦有許多般此而深引未知爲當予則雖以勤勵之義未明求衣次對使之來會而門鑰纔開辭箚踵到卿等苟欲爲此再昨以前無非可爲之日則何必於昨日明日之間空隙一日尋此箚使予坐待寒殿諸宰留在賓廳竊爲左右相萬萬慨然卿等安心勿辭視事
정조 18년
甲寅十一月十一日辰時上御誠正閣藥房入診備局堂上引見入侍時輪對官同爲入侍時提調徐有防副提調黃昇源右副承旨洪仁浩同副承旨金啓洛假注書柳遠鳴李允謙事變假注書韓耆裕記注官金良倜記事官吳泰曾行司直鄭好仁延豐君李𡊠戶曹判書沈頤之副司直趙宗鉉兵曹判書具庠吏曹判書李致中禮曹判書閔鍾顯行副司直李秉鼎李得臣李敬懋工曹判書徐鼎修刑曹判書李在學行副司直李時秀水原留守趙心泰行副司直徐有大申大顯李漢豐吏曹參判沈煥之刑曹參判趙鎭寬開城留守李冕膺輪對官中學訓導盧尙熙兵曹佐郞李元八校書判校李顯采忠勳都事李義述戶曹正郞金履鎬佐郞林秉遠李羲雲申偗醫官柳光翼金孝儉金光國周命新李周憲吳仁豐安昌禧丁希泰以次進伏訖有防曰聖體若何上曰一樣矣有防曰王大妃殿氣候何如上曰一樣矣有防曰惠慶宮氣候何如上曰一樣矣有防曰醫官今方待令入診何如上曰置之上曰今日次對事可謂萬萬寒心未明求衣坐待寒殿而大臣則竟無還音此豈成說乎旣聞諸宰之齊到故如是召接如有稟事者奏之頤之曰守禦廳凋弊之端不止一二而其中貿米一款爲流來痼瘼若無別般禁防則前頭將有莫可收拾之慮此後添餉條貿入必待年豐擧行而以幾許兩貿取幾許石之意筵達蒙允後毋論外道與京衙門必待該處捧留公文價本始爲上下限年私貿之規永爲革罷而仍爲定式似好故敢此仰達矣上曰依爲之出擧條有防曰尙衣院之每月入用者修送成冊以爲單子啓下之規矣因此而各色之十餘年來創行謬例轉成痼弊之類纔已釐正成節目報備局而或有自十月爲始或有自明年爲始使之遵行者矣但各司事雖有一定節目間多無難破壞之擧紀綱所在萬萬寒心況此尙方衙門何等莫重處乎此後毋論節目與遺在若有不得已變通不得已取用之時則提調筵稟後方可爲之而至於郞廳之任自闊狹或犯用者施以草記罷拿之典下吏之任自虛張或偸弄者移法司刑配而各色色錢貨及物種俱係御衣襨所需事體與他自別捧上用下時該郞或入直郞廳各庫鎖鑰必書臣謹封而該郞以時不時反閱有無頉輒稟提調每年臘月初則提調別定計士考籌各色一年用下文書後更閱各色如有相左欠縮之弊則郞廳該吏亦依右律施行事出擧條定式何如上曰依爲之出擧條致中曰頃伏奉孝烈中經明行修者詳問更稟之敎故敢此仰達矣仍奏朴晦源權箕應等七八人奏訖致中曰頃日次對有以此事出擧條者以此竝稟乎上曰依此爲之也有大曰頃日次對以柒谷人科治事筵稟矣十一月十二月則習陣例不得爲之他日本局坐起從重科治乎上曰依此爲之也大顯曰臣有所仰達者而甚猥越不敢矣仍奏本廳別驍士一款而語及將臣云云稱道尊敬聽聞駭然上曰職與籌司則有何不敢奏之事而曰猥越又於莫重莫嚴之筵席稱道將臣殆若渠輩之私次尊稱者然此豈不萬萬痛駭者乎啓洛曰守禦使申大顯推考何如上曰無措語而但請推考者寧有是乎啓洛重聽故未得措辭請推上敎大顯曰後日以草記稟處也上曰次對先退上曰輪對官進前尙熙等以次奏職姓名上敎元八曰汝已爲侍從耶門禁等節能着實爲之否元八曰竭誠爲之矣上敎履鎬曰汝於金達淳爲三寸耶履鎬曰然矣上曰金達淳近讀何書履鎬曰近讀朱書大學等書矣仍命輪對官先退命書公事判付訖命退承史以次退出
정조 18년
甲寅十一月十一日午時上御重熙堂左副承旨入侍時左副承旨李晩秀假注書李允謙記注官金良倜記事官吳泰曾以次進伏訖上曰戶曹判書吏曹參議入侍賤臣承命出傳與戶曹判書沈頤之吏曹參議韓晩裕偕入進伏上曰戶判則有下敎事姑爲退去後日入來可也頤之承命退出上敎晩裕曰俄有朱書抄輯數卷之下內閣者爾果見之否此是二十年前予所裒選者而及今更覽則間有存拔之不合意處必欲簡選刊布以爲敷文導化之一助此予所以每嘗耿耿者也中原則間因陽明學之熾張未聞有朱書板本之合好者今若以此別刊廣布則豈不好哉大抵朱子大全云云者似非合着題目有曰性理大全者集成群賢之書之謂也其外如兩程全書者皆以全書稱之則至於朱書而特以大全二字題目似無意義而其所謂宋子大全之說尤豈成說乎若爲春秋大義則何必曰大全然後乃是尊尙朱子之義耶今欲於朱書節要中精選百編者蓋取升高必自下之義汝須自今日着力於編目等節參之意見取其切實詳細爲之可也命退諸臣以次退出
정조 18년
行都承旨黃昇源坐直行左承旨沈晉賢坐直右承旨未差左副承旨李晩秀內閣直右副承旨洪仁浩坐同副承旨金啓洛坐注書鄭文始病一員未差假注書柳遠鳴仕直李允謙仕事變假注書韓耆裕仕
정조 18년
黃昇源啓曰自明日至十六日國忌齋戒正日相値視事頉稟之意敢啓傳曰知道
정조 18년
洪仁浩啓曰大司憲閔台爀持平鄭魯榮呈辭執義徐有沂掌令申大龜持平具文行在外掌令洪克浩未肅拜監察茶時之意敢啓傳曰知道
정조 18년
傳于金啓洛曰右副承旨同副承旨入侍
정조 18년
金啓洛啓曰議政府錄事來言左議政金履素右議政李秉模以爲雖伏承勿待命之命罪負至重刑章不加惶隕震迫去益罔措冒萬死仍爲胥命惟願亟被邦憲云仍納命召何以爲之敢稟傳曰勿待命事遣史官傳諭仍傳命召
정조 18년
金啓洛啓曰左議政金履素右議政李秉模又使錄事來言連伏承勿待命之命而未伏常憲之前冞切窮蹙仍爲胥命恭俟嚴誅之遄降云仍納命召何以爲之敢稟傳曰過矣安心勿待命還第事遣史官傳諭仍傳命召
정조 18년
黃昇源啓曰吏曹郞廳來言承旨有闕政事取稟傳曰前望單子入之待下批牌招察任
정조 18년
黃昇源以弘文館言啓曰副修撰李升運旣有只推之命卽爲牌招察任何如傳曰允
정조 18년
以副修撰李升運牌不進罷職傳旨傳于黃昇源曰只推
정조 18년
以咸鏡監司金華鎭狀啓遺棄兒更加搜訪事傳于李晩秀曰寒沍日緊卿其着意搜訪俾無呼凍啼饑之患事回諭北關及三甲民事不能弛心於宵旰豈可以專力於三南有所放忽然而卿之老鍊之治績自有坐鎭之效以是爲幸今番則歲末停退不欲下敎卿其知悉此意無論還與役量宜闊狹以其擧行緣由從後狀聞俾北民均蒙一視之惠事一體回諭
정조 18년
以忠淸水使狀啓傳于金啓洛曰渠以幺麽一備郞不知邊情事體之嚴重擧措擅便甚至船隻燒火而放恣莫甚彼人則惟幸其生還何假念及於船隻敢以釋疑等語爲自拔之計節節駭妄歉歲殘邑受弊甚鉅依前例以其船隻賙給濟活之需事理當然而渠又何敢輕先犯手乎況於領來之時雜人不禁供饋不察如許以鎌遮眼之輩何可使之着帽而行備邊郞李檍爲先汰去待其領還令有司堂上之時帶將任者嚴棍充軍近因擇差欲知勤慢試以奉命等事而今有地處之如尹範益輩嚴飭下送之後所謂詢瘼之擧無異冷水至入於摘奸史官之書啓尤豈不萬萬痛惡當該備郞尹範益亦爲汰去仍令該邑充軍不能檢飭之有司堂上爲先從重推考後復若此當加等嚴處以此嚴飭
정조 18년
沈晉賢以兵曹言啓曰依傳敎當該備邊郞尹範益令畿營所到邑充軍事行移之意敢啓傳曰知道
정조 18년
沈晉賢以兵曹言啓曰今十一月十二日各廳堂下武臣朔試射時都摠府都事朴廷宅宣傳官韓德增武臣兼宣傳官尹弘心黃仁燁柳啓源等俱未滿四中依定式各決棍十度至於實病及呈辭受由人等退試次姑爲懸頉以入之意敢啓傳曰知道韓德增旣令免射則何可擧案於朔射乎此後依射會例免射混爲擧案之掌務宣傳官不飭之行首宣傳官爲先推考可也
정조 18년
金啓洛以備邊司言啓曰今番漂漢人上來時廣州板橋店替馬之際該邑校吏一不待令致有中路遲滯或落傷之弊弘濟院入接後防守之節專不檢飭閑雜之類無難出入云漂人守護法意何如前後關飭不啻申嚴則各該邑擧行之如是稽忽萬萬駭然當該地方官廣州府尹徐美修楊州牧使韓光近竝令該府拿問嚴處不飭之道臣亦爲從重推考何如傳曰允不能嚴束使彼人窺視我國之紀綱貽笑莫甚其中女人之落馬傷頭尤豈成說乎當該道臣不可問備而止越俸一等廣州府尹則發遣宣傳官奪符後拿來皆令今日內捧供事分付可也
정조 18년
沈晉賢以義禁府言啓曰廣州府尹徐美修楊州牧使韓光近竝令該府拿問嚴處事傳旨啓下矣韓光近今方待命卽爲拿囚而徐美修時在任所云發遣府書吏交代後拿來何如傳曰允
정조 18년
禁府啓目金浦前郡守兪漢雋趙台鎭等原情云云兪漢雋段問目內辭緣泛稱遲晩刑推得情爲白乎稱趙台鎭段問目內辭緣泛稱遲晩所當請刑是白乎矣曾經都摠經歷勿爲請刑載在大典通編議處何如判付啓考律以草記勘處爲良如敎又啓目通津前府使金履容原情云云問目內辭緣泛稱遲晩所當請刑是白乎矣曾經敦寧都正勿爲請刑載在大典通編議處何如判付啓濫捧姑舍之流戶如彼夥然萬萬可駭從重勘律放送爲有矣過齋尙遠以草記擧行爲良如敎
정조 18년
洪仁浩啓曰卽者義禁府都事來言時囚罪人金履容趙台鎭兪漢雋等以草記勘放事命下而判義禁鄭好仁受由在外次堂例不得擧行云何以爲之敢稟傳曰令次堂擧行
정조 18년
洪仁浩以義府言啓曰時囚罪人金履容原情公事判付內濫捧事姑舍之流戶如彼夥然萬萬可駭從重勘律放送過齋尙遠以草記擧行事命下矣取考律文則大明律倉庫條有曰凡各倉收受稅糧多受斛面者杖六十大典通編留防條有曰邊將侵漁剝割以致逃散啓聞拿處大明律制書有違條有曰凡奉制書有所施行而違者杖一百名例有曰二罪俱發以重者論推斷條有曰犯私罪杖一百決杖告身盡行追奪雜令條有曰王府決杖者代以金贖矣金履容依此律從重論杖一百收贖告身盡行追奪放送何如傳曰允如有功議各減一等可也
정조 18년
洪仁浩以義府言啓曰時囚罪人兪漢雋趙台鎭等考律以草記勘處事命下矣兪漢雋趙台鎭等京畿監司徐龍輔狀啓內糶糴法意何等至重而反作之數至於五百餘石之多者萬萬驚駭事雖在於前官春初赴任之新官焉敢曰不知而掩置不報及到停退有命民怨大播之後始乃漫漶爲報者揆以事體尤極駭然郡守兪漢雋爲先罷黜前郡守趙台鎭罪狀竝令攸司稟處罪取考律文則大典通編倉庫條有曰還上反作守令徒三年定配又五年禁錮掩置之後官徒配勿揀赦典推斷條有曰犯私罪杖一百以上之罪告身盡行追奪喪前所犯喪後發覺者從勘斷時收贖矣兪漢雋以掩置後官告身盡行追奪忠淸道丹陽郡長林驛徒三年定配而以狀啓內辭意具罪目依例發遣府羅將押送配所趙台鎭以反作守令告身盡行追奪又五年禁錮而徒三年定配以喪前所犯收贖放送何如傳曰允稽報異於不報則掩置之律過矣定配分揀以稽報罪更爲考律勘放後草記功議區別減等可也
정조 18년
義禁府啓目楊州牧使韓光近原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓彼人之墜馬非渠所管但於留館不禁雜人雖甚駭然然其治績已多及聞若以可恕之微罪與不治者同時罷官何異於老少一杯附過放送以示絃韋之政爲良如敎
정조 18년
洪仁浩以義禁府言啓曰刑曹啓目判付內當該注書査出令該府施以制書有違之律事命下矣當該注書鄭文始以制書有違律杖一百收贖告身盡行追奪之意敢啓傳曰知道如有功議加減一等衿川縣治道時松木濫斫形止摘奸事出去令政院待其復命後言送文移該曹可也
정조 18년
金啓洛以摠戎廳言啓曰長湍別驍士都試規矩草記稟處事命下矣守禦使沈頤之兼察摠戎使時筵稟後問議于大臣將臣則領議政洪樂性以爲改號以別驍士都試以馬兵之規非但渠輩之失望實有名實之不副與坡州別驍士合設一都試南陽馬兵則依前試取事合便宜左議政金履素以爲軍伍稱號之隨其營輕重者古人創制意固有在以防營屬故稱別驍士而他餘則皆稱馬兵者必出於重防營之意也別驍與馬兵名色雖以均是騎兵而人地亦無甚區別之可論則同是渠輩中人也嫌其役賤人皆厭避云者長湍前府使之言有未可曉也或因其厭避之曲循或任其所願之輒許改其稱號隨時變易則甚非創制之本意亦有濫雜之後弊依例合設都試依前規矩試取一以示防營之不輕一以示科制之莫嚴似好右議政李秉模以爲別驍士馬兵其爲騎士則一而都試規矩之各異意亦有在則不可强而同之南陽馬兵若欲別爲試取則直赴之加出亦甚可悶長湍坡州別驍士合設一都試南陽馬兵依前規矩試取似爲便宜御營大將李敬懋訓鍊大將徐有大禁衛大將李漢豐以爲兩邑之馬兵自前合設則都試規矩不可以長湍別驍士之改號分而二之南陽馬兵稱號以別驍士改之都試以別驍士規矩施行而坡州別驍士亦是本廳所屬則均是一營軍制而獨爲試取有非重科制之意與長南兩邑合設都試通計優等一人依例直赴則科制別無濫雜軍名亦爲均一云臣區區愚賤之見與三營將臣之論別無異同而第念都試之期已過若遲待南陽馬兵之同爲別驍士則恐有越等之慮長湍別驍士依坡州例設行取其優等南陽馬兵初抄者不過一人此亦一體設行於長湍別驍士都試之後而改號別驍士一款詳問於南陽府探採軍情更爲稟處何如傳曰如許草記措語前所未見無以曉解草記還給當該將臣爲先越俸二等可也
정조 18년
刑曹啓目擊鼓罪人李英春懸保院隷金世輝等原情云云俱以遲晩所當自臣曹考律勘處是白乎矣旣有嚴刑嚴杖後捧供以聞之命上裁何如判付啓法外冒禁非累累事旣現露罪則俱發如許亂法之民不可置之城闉之內過齋後加刑一次畿沿定配渠輩雖無識亦聞明義錄中海根之名則曾未幾何猥雜若此懸保院隷之罪甚於犯者嚴杖亦爲定配當該注書査出令該府施以制書有違之律爲良如敎
정조 18년
副司直徐邁修疏曰伏以臣卽伏見吏曹成帖以臣差閟宮望祭獻官者臣固當竭蹶趨膺之不暇而第臣自前月初毒櫛忽發於頭部膿癬至延於半面雜試藥方幸今少歇而眼胞之流汁耳郭之膿潰痛癢尙苦澡洗敷藥怕深蟄趨造之難强姑不敢暇言顧此病狀實涉不潔尤不可冒添於淸齋肅敬之地也明矣玆敢不避猥越冒控實狀伏乞聖明特垂鑑諒亟命該郞速變通不勝幸甚臣無任云云答曰省疏具悉疏辭許令該曹付標
정조 18년
甲寅十一月十二日辰時上御重熙堂右副承旨同副承旨入侍時右副承旨洪仁浩同副承旨金啓洛假注書柳遠鳴記注官金錫泰記事官吳泰曾以次進伏訖上曰忠淸水使漂人問情狀啓與備邊郞手本持入可也賤臣承命出持入進伏上曰戶曹郞廳入侍錫泰承命出與戶曹正郞鄭東敎偕入進伏上曰印書之役當用白綿紙二百卷而近來紙品不精略加搗砧趁今月念間印役而能及期乎東敎曰日氣不寒可以及期矣上曰印出之役內閣無可容之處設役於外都摠府則甚便好而至於修理之道務從簡約鑄字所藏處則必以牢實爲之可也仍命東敎先退仁浩曰臣等仕進之時金虎門外見有乘轎女人稱以訴冤至於露面遮道之擧苟有可訴之冤則自有法司而乃於禁門咫尺之地有此駭擧闕門之外雖非內兵曹所管而係是門外至近之地豈可一任其煩聒乎臣意則申飭兵曹使之禁斷似好故敢此仰達矣上曰依爲之訴冤之事査問該道草記事分付刑曹亦令廟堂指一定式草記此後犯者當該不禁之人定律勘處可也出擧條命退承史以次退出
정조 18년
甲寅十一月十二日巳時上御重熙堂左副承旨入侍時左副承旨李晩秀假注書李允謙記注官金錫泰記事官吳泰曾以次進伏訖上曰昨日弘濟院漂人留接也所謂觀光者圍之三帀云極爲駭然不可使聞也俄有捉致畿營將校嚴飭分付之敎而此後站若如前爲之則當該道伯當各別論勘以此更爲書送嚴飭事出傳守廳承旨可也賤臣承命出傳命退承史以次退出
정조 18년
甲寅十一月十二日未時上御重熙堂右副承旨入侍時右副承旨洪仁浩假注書李允謙記注官金錫泰記事官吳泰曾以次進伏訖上命書傳敎曰雨雪如此武臣堂下朔射以試巡數試記修正事分付命退承史以次退出
정조 18년
行都承旨黃昇源坐直行左承旨沈晉賢坐右承旨李晩秀內閣直左副承旨李義鳳未肅拜右副承旨洪仁浩坐直同副承旨金啓洛奉審進去注書鄭文始病一員未差假注書柳遠鳴差祭進李允謙仕直事變假注書韓耆裕仕
정조 18년
傳于沈晉賢曰同副承旨馳詣永陵奉審摘奸以來
정조 18년
承旨前望單子入之李義鳳落點
정조 18년
以左副承旨李義鳳牌不進罷職傳旨傳于黃昇源曰只推
정조 18년
以忠淸監司李亨元狀啓稷山縣監金在明尼城縣監尹秀東災年荒政實難責效不得已罷黜事傳于洪仁浩曰難治與數遞之處民憂如許而差代下送者與前倅別無超異是豈嚴飭狀聞之意乎無論文蔭武口傳各別擇差待下批卽爲下送事分付該曹
정조 18년
吏曹口傳政事以李尙謙爲稷山縣監李顯嘿爲尼城縣監
정조 18년
金啓洛以摠戎廳言啓曰長湍別驍士都試規矩草記稟處事命下矣守禦使沈頤之兼察摠戎使時筵稟後問議于大臣將臣則領議政洪樂性以爲改號以別驍士都試以馬兵實有名實之不副與坡州別驍士合設一都試南陽馬兵則依前試取似合便宜左議政金履素以爲防禦營稱別驍士他餘則稱馬兵者必出於重防營之意也別驍與馬兵名色雖異均是騎兵或因其厭避而曲循或任其所願而許之改其稱號隨時變易則甚非創制之本意依前例以馬兵都試施行似好右議政李秉模以爲別驍士馬兵其爲騎士則一而都試規矩之各異意亦有在則不可强而同之南陽馬兵若欲別爲試取則直赴之加出亦甚可悶長湍坡州別驍士合設一都試南陽馬兵依前試取似宜御營大將李敬懋訓鍊大將徐有大禁衛大將李漢豐以爲兩邑之馬兵自前合設則都試規矩不可以長湍別驍之改號分而二之南陽馬兵稱號以別驍士改之都試以別驍士規矩施行而坡州別驍士亦是本廳所屬則獨爲試取有非重科場之意與長湍[長南]兩邑合設都試通計優等一人依例直赴恐合事宜云長湍馬兵旣爲別驍士則都試規矩當以別驍士擧行而南陽馬兵都試將無歸屬處此亦以別驍士一體改號仍與長湍別驍士合設都試取其優等一人則軍制無分二之事直赴亦無加出之弊依此施行何如傳曰左相之議可謂大經大法而人情樂於拔身軍制貴在拔尤觀於南漢城丁軍之陞爲守牒軍官沁都步軍之陞爲壯旅義旅軍官北道烽燧軍之陞爲烽武士皆出於因俗制宜以倡勇敢豈獨於長湍別驍士纔升廳上復降庭下乎諸將臣之議果好別驍士竝置三邑都試則合取一人可也
정조 18년
洪仁浩以義禁府言啓曰鄭文始杖一百收贖告身盡行追奪照律草記批旨內如有功議各減一等可也事命下矣鄭文始祖光殷揚武原從功臣云功減一等杖九十收贖奪告身四等之意敢啓傳曰知道
정조 18년
洪仁浩以義禁府言啓曰兪漢雋告身盡行追奪徒三年定配趙台鎭告身盡行追奪又五年禁錮徒三年定配以喪前所犯收贖照律草記批旨內允稽報異於不報則掩置之律過矣定配分揀以稽報罪更爲考律勘放後草記功議區別減等可也事命下矣兪漢雋定配分揀以稽報罪更爲考律則大明律制書有違條有曰稽緩制書者一日杖五十每一日加一等罪止杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣兪漢雋杖一百收贖告身盡行追奪而其祖廣基揚武原從功臣云功減一等杖九十收贖奪告身四等放送趙台鎭無功議云矣傳曰知道
정조 18년
洪仁浩以義禁府言啓曰金履容杖一百收贖告身盡行追奪照律草記批旨內如有功議各減一等可也事命下矣金履容九代祖謙光佐理功臣云功減一等杖九十收贖奪告身四等之意敢啓傳曰知道
정조 18년
甲寅十一月十三日巳時上御重熙堂左承旨左副承旨入侍時行左承旨沈晉賢左副承旨李晩秀假注書李允謙記注官金錫泰記事官吳泰曾以次進伏訖上曰韓晩裕崔光泰李始源入侍賤臣承命出傳與吏曹參議韓晩裕兵曹佐郞崔光泰前佐郞李始源偕入進伏命晉賢書傳敎曰此時民事守令不可一刻曠官而過齋尙遠亦難遲待開坐捧供雖問之豈有他辭時囚罪人徐美修越俸二等放送使之入來受符仍令當日還任毋若前日之許久空官又命書榻敎曰廣州府尹徐美修密符以前受密符仍佩諭書以前下諭書仍用上敎晩裕等曰古人有言曰博我以文約我以禮孔子刪詩也亦以三百篇爲限聖人之意槪可想矣今此朱書抄選之論取舍未得合當意見亦各不同未知何以則好耶晩裕曰限百精選似是稱停而其中尺牘短篇如工夫易間斷句語聽蟬懷伯恭句語但止於一行此則恐不合於印出矣上曰故判書李縡嘗好誦詩傳而三百篇中偏好采采芣苢薄言捋之一章常常誦之此則只取其意味也夫蟬聲二字亦有意味深長處故欲抄入而旣抄入此句語則工夫易間斷句語雖不過一行而有足以欽誦服膺亦欲插入矣所見旣如此拔之何妨晩裕曰聖敎誠然矣然則此二書付諸百數外抄入印出以備睿覽似好矣上曰好矣予意則欲抄朱書中以文章邊爲勝義理邊不足者蓋欲使其門人與榮於其中而竊爲朱子有光也仍敎始源曰汝之意見差强而第其中麤拳大踢句語何爲拔之也始源曰已上諸書旣選屢件故此一段果欲拔之矣上曰事貴速成必須竝力於考閱抄準斯速刊印可也命退諸臣以次退出
정조 18년
行都承旨黃昇源坐直行左承旨沈晉賢坐右承旨李晩秀內閣直左副承旨李義鳳病右副承旨洪仁浩坐同副承旨金啓洛坐直注書鄭文始病一員未差假注書柳遠鳴差祭進李允謙仕直事變假注書韓耆裕仕